Myliu tave, Paryžiau

Myliu tave, Paryžiau ( – aštuoniolikos istorijų kino novelių almanachas apie įvairias meilės formas. Kiekviena istorija vyksta konkrečioje Paryžiaus apskrityje (pradžioje buvo planuota filmuoti visose dvidešimtyje apskričių, bet dvi istorijos buvo atmestos). Projektas ypatingas tuo, kad kiekvienas kino novelė trunka penkias minutes ir visi jie turi skirtingą režisierių, scenaristą ir aktorius.

Filmo premjera įvyko 2006 m. gegužės 18 d. Kanų kino festivalyje.

Siužetai

XVIII apskritis: Monmartras (Montmartre) 
 Režisierius ir scenaristas – Briuno Podalides (Bruno Podalydès)
 Vaidina:
 Briuno Podalides – vairuotojas
 Florans Miuler (Florence Muller) – jauna moteris

Vyras ilgai ieško vietos mašinai siaurose Monmartro gatvelėse. Jis vienišas ir su pavydu žiūri į vaikščiojančias poras, besilaukiančias moteris ir moteris su vaikais. Netikėtai prie jo mašinos, praradusi jėgas, krenta jauna mergina. Praeivių pagalba jis moterį paguldo ant užpakalinės mašinos sėdinės. Moteris prabunda ir kai jis pasiūlo ją pavežti, su padėka paima jo ranką…

V apskritis: Senos krantinė (Quais de Seine) 
 Režisierius – Gurinderas Čadcha
 Scenaristas – Gurinderas Čadcha ir Polas Maeda Beržesas (Paul Mayeda Berges)
 Vaidina:
 Sirilas Deskuras (Cyril Descours) – Fransua
 Leila Bechti (Leïla Bekhti) – Zarka

Trys jaunuoliai, sėdintys Senos krantinėje, užkabinėja pro šalį einančias merginas, laidydami įvairius juokelius. Netoliese sėdi jauna musulmonė. Kai ji susiruošia nueiti, suklumpa ir nukrenta. Vienas iš jaunuolių padeda jai atsikelti ir užsirišti skarą. Zarka klausia, kodėl jis ir jo draugai sako tokius nemalonius dalykus praeinančioms merginoms? Fransua klausia Zarkos, kodėl ji, būdama tokia graži, nešioja ant galvos skarą? Ji eina į mečetę, o Francua, truputį suabejojęs, seka iš paskos. Iš mečetės Zarka išeina su savo dėde. Fransua pasimetęs, bet dėdė pakviečia eiti kartu. Novelė apie meilę iš pirmo žvilgsnio…

IV apskritis: Mare kvartalas (Le Marais) 
 Režisierius ir scenaristas – Gasas van Sentas
 Vaidina:
 Mariana Feitful – Mariana
 Elias Makonelis (Elias McConnell) – Elis
 Gasparas Uljelis – Gasparas

Veiksmas vyksta homoseksualistų pamėgtame Paryžiaus Mare kvartale. Gasparas su Marina užeina į meno dirbtuves. Kol Marina tvarko savo reikalus, Gasparas pradeda kabintis prie dirbtuvėse sėdinčio jaunuolio Elio. Kai lankytojai išeina, paaiškėja, kad Elis nekalba prancūziškai ir nieko nesuprato, ką jam sakė Gasparas. Novelė apie giminingas sielas…

I apskritis: Tiulri (Tuileries) 
 Režisierius ir scenaristas – Džioelas ir Etanas Coen
 Vaidina:
 Žiuli Batali (Julie Bataille) – Žiuli
 Stivas Bušemi – turistas
 Akselis Kerneris (Axel Kiener) – Akselis

Turistas iš JAV sėdi metro stotelėje ir turistiniame vadove skaito, kad Paryžiaus metro nedera žmonėms žiūrėti į akis. Kitoje platformoje sėdi jaunuoliai ir bučiuojasi. Akselis šaukia turistui, kad šis nežiūrėtų. Supykusi mergina atsisėda šalia turisto ir pradeda jį bučiuoti. Novelė apie aistringą, pavydulingą ir su keistenybėmis meilę…

XVI apskritis: Toli nuo XVI–tos Paryžiaus apskrities (Loin du 16e) 
 Režisierius ir scenaristas – Valteris Salesas ir Daniela Tomas (Daniela Thomas)
 Vaidina:
 Katalina Sandino Moreno – Ana

Jauna moteris ryte nuveda savo vaiką į vaikų lopšelį. Kad jis nusiramintų, ji tyliai padainuoja lopšinę. Po varginančios kelionės miesto transportu, jos laukia auklės darbas turtingoje šeimoje. Čia ji tą pačią lopšinę dainuoja svetimam vaikui. Graži, jaudinanti ir tuo pačiu liūdna novelė apie meilę vaikui…

XIII apskritis: Stotelė Šuazi (Porte de Choisy) 
 Režisierius – Kristoferis Doilas
 Scenaristas – Gabriele Keng (Gabrielle Keng), Keisi Li (Kathy Li) ir Kristoferis Doilas
 Vaidina:
 Barbetas Šrioderis – monsenjoras Enni
 Li Chin (Li Xin) – ponia Li

Pagyvenęs, firmos prekiaujančiomis kirpykloms skirtomis prekėmis, agentas viename salone susiduria su karingai nusiteikusia grožio salono savininke. Galiausiai jis šoka su modeliais ir lydi jauną azijietę, su ilgu juodu paltu, į metro…

XII apskritis: Bastilija (Bastille) 
 Režisierius ir scenaristas – Izabelė Koikšet
 Vaidina:
 Chavjeras Kamara – gydytojas
 Serdžijo Kasteluto – vyras
 Miranda Ričardson – žmona
 Leonora Votling – meilužė

Vyras laukia savo žmonos kavinėje. Jis ruošiasi pasakyti, kad palieka ją dėl „aistringos stiuardesės“. Bet atėjusi žmona jam parodo gydytojo diagnozę – ji serga retos formos leukemija ir greitai mirs. Vyras lieka su žmona, o stiuardesei siunčia atsisveikinimo žinutę telefonu. Vyras taip vaidina mylintį vyrą, kad savo žmoną įsimyli iš naujo. Po žmonos mirties jis labai liūdi. Novelė apie meilę, kurią praradus galima vėl pajusti…

II apskritis: Pergalės aikštė (Place des Victoires) 
 Režisierius ir scenaristas – Nabuchiro Suva
 Vaidina:
 Džiuljeta Binoš – Siuzana
 Martinas Kombsas (Martin Combes) – Žiustinas
 Viljemas Defo – kaubojus
 Ipolitas Žirardas (Hippolyte Girardot) – tėvas

Nuo to laiko, kai mirė jos jaunėlis sūnus, Siuzana depresijoje ir ją kankina košmarai. Vieną naktį, lunatizmo metu, ji ateina į
Pergalės aikštę ir sutinka raitą kaubojų. Šis suteikia paskutinį kartą apkabinti savo sūnų, kuris labai mėgo kaubojus ir indėnus. Taip ji galutinai atsisveikina su sūnumi ir grįžta pas vyrą…

VII apskritis: Eifelio bokštas (Tour Eiffel) 
 Režisierius ir scenaristas – Silvenas Šomes
 Vaidina:
 Polas Putneris (Paul Putner) – mimas „jis“
 Jolanda Moro – mimas „ji“

Berniukas su didele kuprine pasakoja, kaip susipažino jo tėvai. Jo tėvas, genialus mimas, buvo areštuotas ir kalėjime susipažino su berniuko mama, taip pat mimu. Novelė apie šmaikščią, nuotaikingą ir linksmą meilę…

XVII apskritis: Monso parkas (Parc Monceau) 
 Režisierius ir scenaristas – Alfonso Kuaronas
 Vaidina:
 Sara Martins – Sara
 Nikas Nolti – Vincentas
 Liudivinas Sanje – Kler

Liūdna pagyvenusi moteris susitinka su pagyvenusiu vyru, kuris bando ja paguosti. Moteris guodžiasi taip, kad susidaro įspūdis, kad pagyvenęs vyras yra jos meilužis, kuriam skundžiasi savo gyvenimu. Bet jis – jos tėvas. Kol moteris su drauge eina į kiną jis lieka prižiūrėti vaiko (savo anūko). Novelė apie meilė, švelnumą vaikams ir anūkams…

III apskritis: Anfan–Ružo kvartalas (Quartier des Enfants Rouges) 
 Režisierius ir scenaristas – Olivje Assajas
 Vaidina:
 Džoana Prais (Joana Preiss) – Džoana
 Megė Džilenchal – Liza
 Laionelis Dreijus (Lionel Dray) – Kenas

Amerikiečių aktorė Liza įsimyli narkotikų tiekėją ir palieka jam savo telefono numerį. Kito iškvietimo metu, kai ji atidaro duris, pamato, kad atėjo jo padėjėjas. Novelė apie prarastą meilę iš pirmo žvilgsnio…

XIX apskritis: de Fet aikštė (Place des fêtes) 
 Režisierius ir scenaristas – Oliveris Šmitas (Oliver Schmitz)
 Vaidina:
 Seidu Boro (Seydou Boro) – Hasanas
 Aisa Maiga (Aïssa Maïga) – Sofi

Sunkiai sužeistas vyras klausia greitosios pagalbos sanitarės, nesutiktų ši išgerti su juo kavos. Kol nešama kava, jis prisimena, kaip dirbo automobilių stovėjimo aikštelėje. Kai jo bosas pamanė, kad mergina trukdo jam dirbti, jis buvo atleistas iš darbo ir vyras pradėjo gatvėje groti gitara. Paaugliai atėmė iš jo gitarą ir kai šis parašė ją sugrąžinti, buvo sužeistas peiliu. Liūdna, tragiška novelė apie pasiaukojimą ir meilę iš pirmo žvilgsnio…

IX apskritis: Pigalis (Pigalle) 
 Režisierius ir scenaristas – Ričardas LaGravinesas
 Vaidina:
 Bobas Hoskinsas – Bobas
 Fani Ardana – Fani Foresteras

Pagyvenęs vyras užeina į viešnamį, kur jo laukia pagyvenusi ponia. Ji priverčia, dėl jos, atsisakyti jaunos prostitutės paslaugų. Pabaigoje paaiškėja, kad jie aktoriai, kurie nusprendė suvaidinti aistringą sceną…

VIII apskritis: Madlen kvartalas (Quartier de la Madeleine) 
 Režisierius ir scenaristas – Vinčenso Natalis
 Vaidina:
 Elaidžas Vudas – praeivis
 Olga Kurilenko – vampyras

Jaunuolis stebi, kaip mergina–vampyrė iš savo aukos geria kraują. Ji pastebi tai ir ketina užpulti liudininką, bet pažiūrėjusi vaikinui į akis, netikėtai pasitraukia. Jaunuolis butelio šuke persipjauna ranką ir taip bando sustabdyti nueinančią vampyrę, bet tai nepadeda. Jam pasidaro silpna ir nusiritęs nuo laiptų guli kraujo klane. Iš praskeltos galvos išbėgęs kraujas suformuoja širdies formos balutę. Vampyrė duoda atsigerti savo kraujo ir taip išgelbėja jam gyvybę, bet jaunuoliui išdygsta vampyro iltys. Jie nori pasibučiuoti, bet staiga jaunuolis aistringai įsisiurbia jai į kaklą ir godžiai geria jos kraują. Vampyrė pasielgia lygiai taip pat…

XX apskritis: Per Lašezas (Père-Lachaise) 
 Režisierius ir scenaristas – Vesas Kreivenas
 Vaidina:
 Emili Mortimer – Fransi
 Aleksandras Peinas – Oskaras Vaildas
 Rufus Sjuvelis – Viljemas

Anglų pora apžiūrinėja Per Lašezo kapines ir diskutuoja apie apie humorą. Staiga Fransi supranta, kad jos būsimasis vyras neturi humoro jausmo, kad ji negalės gyventi su tokiu žmogumi. Ji nori nutraukti jų sužadėtuves ir bėga nuo savo sužadėtinio. Bet Oskaro Vaildo šmėkla Viljemsui duoda keletą vertingų patarimų ir išgelbėja porą nuo iširimo…

X apskritis: Priemiestis Sen Deni (Faubourg Saint-Denis) 
 Režisierius ir scenaristas – Tomas Tikveris
 Vaidina:
 Melchioras Beslonas (Melchior Beslon) – Tomas
 Natali Portman – Fransin

Aklas jaunuolis telefono ragelyje girdi, kad jo mergina nori su juo skirtis. Jis prisimena, kaip jie susipažino, kaip jie tapo pora. Pagreitintai prabėga visi jų santykių etapai. Fransin vėl skambina jam. Pasirodo, visi jos pasakyti žodžiai buvo tik dalis jos repetuojamos rolės. Tomas tyli, o ji klausia jo, – ar girdi? Jis atsako: Ne aš matau tave. Ši novelė tapo filmo vizitine kortele…
„Aš parodžiau tau rajoną, barus, mokyklą… Pristačiau draugams, tėvams… Išklausiau tavo monologus, dainas, svajones, klausiau tavo muziką, tu klausei mano… Aš kalbėjau itališkai, vokiškai, rusiškai… Aš atidaviau tau savo grotuvą, tu man padovanojai pagalvę… Ir vieną kartą tu mane pabučiavai. Bėgo laikas, viskas atrodė taip lengva ir paprasta, nauja ir sudėtinga… Mes ėjome į kiną, į šokius, į parduotuves… Mes juokėmės, rūkėm, skutomės… Tu šaukei… Kartais be priežasties, kartais priežastis buvo… Aš lydėjau tave į institutą, ruošėmės egzaminams, klausiau tavo dainų, tavo svajonių, tavo muzikos, tu klauseisi manos… Mes buvome tokie artimi, vis arčiau ir arčiau… Mes ėjome į kiną, maudėmės, kartu juokėmės, tu šaukei, kartais priežastis buvo, o kartais ne… Bėgo laikas… Aš lydėjau tave į institutą, kalbėjau su tavimi itališkai, rusiškai, prancūziškai, ruošiausi egzaminams… Kartais be priežasties tu šaukei… Aš ruošiausi egzaminams, egzaminams, egzaminams… Laikas bėgo… Tu šaukei… Šaukei… Šaukei… Aš ėjau į kiną.“

VI apskritis: Lotinų kvartalas (Quartier Latin) 
 Režisierius – Žeraras Depardjė ir Frederikas Obiurtenas (Frédéric Auburtin)
 Scenaristas – Džina Roulends
 Vaidina:
 Žeraras Depardjė – oficiantas
 Benas Gazaras – Benas
 Džina Roulends – Džena

Jie jau seniai kartu negyvena, bet dabar nori oficialiai išsiskirti, nes jo naujoji draugė nėščia, be to ir Džena gyvena su jaunesniu už save vyru. Sarkazmas, kuriuo jie kalbasi užkandinėje vienas su kitu rodo, kaip juos tai žeidžia, kad jie vienas kitą dar myli…

XIV apskritis: 14–ta Paryžiaus apskritis (14e arrondissement) 
 Režisierius ir scenaristas – Aleksandras Peinas
 Vaidina:
 Margo Martindalis (Margo Martindale) – Kerl

Amerikiečių turistė vaikšto po Paryžių, užkandžiauja kavinėje, stebi miesto panoramą ir visą laiką ji, šiame meilės mieste, jaučiasi vieniša. Bet sėdėdama parke ant suoliuko ji staiga supranta, kad ji įsimylėjo ši miestą, kad ši meilė…abipusė. Novelė apie meilę miestui, gyvenimui…

Išnašos

Nuorodos 
 Apdovanojimai ir nominacijos
 

2006 filmai
Romantiniai filmai
Prancūzijos filmai
Wes Craven filmai